Gandia acull del 8 a l'11 d'abril la XXIII Edició de la Fira de l'Estudiant
01 abril 2025

## Gandia acull del 8 a l'11 d'abril la XXIII Edició de la Fira de l'Estudiant01 abril 2025Última actualització: 02 abril 2025

![](../gestion/img/18055d7d66bdc566302622ac28209f4ef918dd345919a76c8391a1714ffccdea.jpg)  
  

La regidora de Joventut, **Inma Rodríguez**, acompanyada pel cap de Departament, **Josep Estrugo**, ha presentat aquest matí la **XXIII Edició de la Fira de l’Estudiant de Gandia**, un esdeveniment consolidat a la ciutat que té com a objectiu orientar i assessorar els joves sobre les seues opcions acadèmiques i professionals.

La fira se celebrarà del dimarts 8 al divendres 11 d’abril en horari de matí i vesprada a la plaça del Prado, excepte l’últim dia, que només obrirà en horari matinal. Durant aquests dies, estudiants de diferents nivells educatius podran accedir a informació sobre estudis universitaris, cicles formatius, oportunitats d’ocupació i programes de mobilitat internacional. Més de 2.000 alumnes ja han confirmat la seua assistència, als quals se sumaran totes les visites que es realitzen de manera lliure.

Aquesta iniciativa està organitzada pel Departament de Joventut de Gandia i compta amb la col·laboració de diverses institucions i entitats educatives. La fira suposa una oportunitat única perquè els joves resolguen els seus dubtes vocacionals i coneguen de primera mà les opcions formatives disponibles.

  
Rodríguez ha destacat que aquesta edició ja pot considerar-se un èxit donada _“l’àmplia participació de centres escolars i la gran demanda per part dels expositors per a donar a conéixer les seues opcions formatives. Esperem que s’acoste molta més gent i que també puguen conéixer totes les activitats que organitzem des del Departament de Joventut i l’Espai Jove”_.

Per la seua banda, Josep Estrugo ha subratllat l’augment de la demanda d’espais per part de centres universitaris i de formació professional, als quals se sumaran acadèmies i Forces i Cossos de Seguretat de l’Estat.

Horaris de la Fira de l’Estudiant 2025  
Dimarts 8 d’abril: 9:30 - 14:00 h / 16:30 - 18:30 h  
Dimecres 9 d’abril: 9:30 - 14:00 h / 16:30 - 18:30 h  
Dijous 10 d’abril: 9:30 - 14:00 h / 16:30 - 18:30 h  
Divendres 11 d’abril: 9:30 - 14:00 h